**Litt om friluftsliv generelt og litt om det som alt er blitt utretta**

Interessa for friluftsliv har stått veldig sterkt her til lands til alle tider og den ser også ut til å vere stadig aukande. Ikkje minst i tider som dei vi opplever no, er dette merkbart. Også våre myndigheiter ser på friluftsliv - og tilrettelegging for dette - som særdeles viktig. Auka friluftslivsaktivitet er bra for folkehelsa og ei tilrettelegging for friluftsliv gir stor gevinst også fordi det når så mange og ofte får ein att mykje for dei kronene som går med i form av støtteordningar av ulikt slag.

At det er flott for alle som får gleda av å ferdast ute i den vakre naturen vår er også opplagt. Men det stoppar naturlegvis ikkje der. Også grunneigarar og andre som ser verdien av at eige nærområde vert meir attraktivt, har ei opplagt interesse i at det vert betre tilrettelagt for friluftsliv. Sjølvsagt då at ein også klarer ta omsyn til naturen, til beitande dyr, osv. I vid forstand handlar det nok ikkje minst også om eit felles ynskje om at bygdene våra skal framstå som attraktive for besøkjande utanfrå og aller helst at endå fleire ynskjer å busette seg her.

Når ein ser tilbake, kan ein hevde at det er blitt utretta mykje og mange aktørar har vore med og bidratt. Akkurat det at fleire er med, er truleg også nøkkelen til å lukkast. Dei fleste hugsar mellom anna det arbeidet Stordal Sogelag, med Einar J Hove i spissen, sette i gong tidleg på 2000-talet - og også dei planane (ikkje minst) han hadde for det han omtala som Fjord – Fjell – Friluftsparken. Også Einar var oppteken av kor viktig det var med stor deltaking og det frå mange.  **«*Fjord – Fjell – Friluftsparken er eit langsiktig prosjekt som det vil ta mange år å utvikle og vil bero på stor deltaking frå mange om dette prosjektet skal bli ein realitet.»***For Einar var arrangementet «Langsæterdagane» første steget i ei slik satsing og også prosjektet kalla «Den store hesteferda», som vart NRK – program vist på sjølvaste julaftan, det samme. Etter Einar sin bortgong har sogelaget helde fram med mykje godt arbeid, men då kanskje litt mindre ambisiøst/omfangsrikt, enn det Einar hadde planar om.

Vidare er det også slik at idrettslaget har vore aktivt med og bidratt i arbeidet med å legge til rette for friluftsliv. Stordal Fjellservice er viden kjent for sitt løypenett vinterstid, men i tillegg har dei fått på plass fleire turvegar i det same området. Gjennom eiga undergruppe kalla Tur og trim (Allidrettsgruppa) har idrettslaget også stått bak flotte opplegg for å få folk til å kome seg ut på tur. Også Stordal kommune kan vise til det, der ein i Friluftslivets År 2005, gjekk til topps i Turkonkurransen og vart kåra til Årets Turkommune i Møre og Romsdal.

Turkonkurransen den gongen, var også på sett og vis forløparen til opplegget Stikk UT!, som har utvikla seg til å bli Norges mest populære Turtrim!  I 2021 kan du velge mellom 470 turer i 25 kommuner og i fjor vart det registrert så mykje som over 860 000 turar! Berre for Stordal og Dyrkorn sin del, er det 15 flotte turmål og det ikkje minst takka vere godt samarbeid med grunneigarane og flott innsats av frivillige turvertar. I tillegg har ein også starta opp med Stikk UT! Ski og Stikk UT! vinter.

I 2006 vart Stordal Turlag skipa og også dette var Einar J Hove sterkt delaktig i. *«Initiativet til skipinga av Stordal Turlag var teke av turinteresserte. Opptakta starta eigentleg ved at Jan Helland og Einar J. Hove kom saman om å tegne turstier inn på Stordal Sogelag sine digitale kart. Dei kom på tanken om ein ikkje kunne få starta opp eit turlag for Stordal også som tilfellet var i mange bygder. Det førebuande arbeid vart gjort i regi av Stordal Sogelag ved Einar J. Hove, Jan Helland og Hildegunn Langhaug Berli. Det blei utarbeidd forskjellige skriv som omhandla grunnlaget for dette tiltaket, om bakgrunnen, vedtekter for laget og innkalling til skipingsmøte med program for møtet. Det vart halde skipingsmøte i Stordal den 30. november 2006. 36 personar blei då registrert som skiparar og medlemer.»* (henta frå Stordal Sogelag sine sider)  
Turlaget står kvart år bak eit unikt tilbod og det både for dei som er heimehøyrande her og andre stadar. Også i 2021 arrangerer dei 15 flotte turar med ulik vanskegrad i heile regionen.

I 2009 vart Øvre Stordal Vel oppretta og i løpet av desse 10-12 åra har denne velforeninga utretta særs mykje også med tanke på tilrettelegging for friluftsliv. Foreninga er særs viktig i høve til finansieringa av løypelegginga til Stordal Fjellservice og har i tillegg bidratt til å få på plass Hau Pe - brua og fleire andre bruer i området. Velforeninga har ikkje minst også utretta mykje ved Øyna og vidare plassert ut gapahukar og rasteplassar langs turvegane. Ein omfattande innsats knytta til rydding, merking og skilting av råser og stiar i området vert også lagt ned. Pr i dag er det tett opp under 300 medlemmar i foreninga, som altså kan vise til ein imponerande dugnadsinnsats. Også på Dyrkorn har velforeininga gått i bresjen for å få på plass bruer og utbetringar elles.

Ein kan også nemne at Jøsvoll - Josætra - Jøsvollbotn vel, har fått uført eit bra arbeid knytt til skilting og merking. Dei mottok då støtte via Gjensidigestiftelsen/Møre og Romsdal fylkeskommune og kommunen gjennom det sokalla «Vestlandsprosjektet». Dette var i 2014 og då med ei skilting/merking etter mal frå Merkehandboka.

Det er også på sin plass å nemne Storvasshytta Hyttelag her. Dei flotte muligheitene ein har der inne er det lett å ta for gitt. Storvasshytta med naust og båt i tillegg har liksom alltid vore der. I seinare år er det blitt både anneks og andre utbetringar der.

Sunnmøre Friluftsråd høyrer også sjølvsagt med i eit slikt tilbakeblikk. Friluftsrådet er eit interkommunalt oppgåvefellesskap der dei 11 eigarkommunane pr i dag er: Giske, Fjord, Stranda, Sula, Sykkylven, Ulstein, Vestnes, Volda, Vanylven, Ørsta og Ålesund. I tillegg til å ha bidratt reint fysisk både med bruer, friluftstoalett og anna, har friluftsrådet i alle år vore ein viktig støttespelar både i spelemiddelsamanheng, i form av flotte opplegg for barn og unge, i form av utlån av utstyr osv. Det er også friluftsråda som organiserer arbeidet med Stikk UT!.

Når vi er inne på støttespelarar kjem ein ikkje utanom kulturavdelinga ved Møre og Romsdal fylkeskommune og det er verd å merke seg at ein også der prioriterer satsing på friluftsliv særs høgt.

Det er også på sin plass å trekkje fram all den støtta lokalt næringsliv har bidratt med og då kanskje ikkje minst Sparebanken Møre.

Friluftsrådet har - som nemnt - gjennomført ei rad friluftslivsopplegg her, biblioteket har m.a. satsa på Stubbediktvandringar, folkehelsekoordinator har gjennomført Eventyrlege vandringar i Grigås Natursti, skule og barnehage har vore flinke til å fokusere på friluftsliv og det er etablert ein innhaldsrik utstyrsbase ved frivilligsentralen, for å ha nemnt det og. Sist men ikkje minst nemner ein også dei mange tilboda for friluftsliv som Ytste Skotet har stått bak.

Opp i alt dette har i høgste grad også grunneigarane vore sentrale, både i form av å vise ei positiv haldning til ferdsel på eigen grunn, i form av rydding og merking av råser og stiar og også tilrettelegging i form av å få på plass både gapahukar og anna. Det er m.a. kome på plass gapahukar langs med Stordalselva, i Rystene, på Mosætra, på Botnasølen, på Øyna og ved Lillevatnet. Det er liten tvil om at grunneigarane spelar ei heilt avgjerande rolle når det kjem til dette med tilrettelegging for friluftsliv.

Når ein ser på det ein har teke med ovanfor, kan ein hevde at det er blitt utretta mykje bra og i tillegg er det er heilt sikkert meir som burde vore nemnt. Uansett seier dette oss også noko om muligheitene som ligg her om vi ynskjer å få til meir. Noko av det vi ganske så sikkert kan bli betre på, er dette med merking og skilting. Dette kan vere alt frå at det framleis er områder der det ikkje er blitt skilta/merka, att det er blitt nytta ulike måtar å merke på, og anna.

Dette er - som nemnt - noko av bakgrunnen for at vi no ynskjer å invitere alle gode krefter til eit møte der vi i fellesskap kan sjå på kva mulegheiter vi har. Kva høver då betre enn at vi inviterer Merete Løvoll Rønneberg hit til oss, slik at ho kan orientere nærare om korleis dei har arbeidd med dette i regi av Stiftinga Geirangerfjorden Verdsarv. (SGV er ei ideell stifting - i si tid - etablert av Norddal kommune og Stranda kommune saman med Møre og Romsdal fylkeskommune) Mykje godt arbeid knytt til skilting og merking er alt utført i tidl. Norddal kommune, nettopp i samarbeid med SGV.

I forlenginga av presentasjonen, vil vi då også kunne kome inn på om det som er blitt utretta i verdsarvområdet og store delar av tidl Norddal kommune, også kan vere noko for oss. Om så er tilfelle vil det vidare vere naturleg å kome inn på korleis organisere eit slikt arbeid her. Når ein ser på kva som alt er blitt utretta og også kor mange det er som er med og bidreg, er det i alle fall grunn til å ha god tru på at vi skal kunne få til mykje bra her og.